
MARCELLA BELL

En fortumlende natt

Oversatt av Vivian Johansen

MINISERIE: I DRONNINGENS TJENESTE


Pirrende romantisk drama når dronningen finner kjærligheten på uventet hold. Dette er del tre i miniserien I dronningens tjeneste.

Marcella Bell er yogalærer, boksluker og birøkter, og elsker å reise og synge karaoke. Som kone og mamma i en multikulturell familie, speiler hun gjerne sin egen families historie i bøkene hun skriver.


Til alle de fortellingene jeg har elsket  

For første gang i sitt liv kikket Sebastian Redcliff to ganger på et annet menneske.

Så stirret han.

Hun var kledd i den mørkeblå uniformen til den kongelige garde.

Tykke lag av fargerik kevlar, praktiske lommer og polyester skjulte kroppen, og det nesten svarte håret var samlet i en stram flette nedover ryggen. Ingenting bemerkelsesverdig ved det.

De mandelformede øynene var vidåpne, som hos et dådyr, og nesen rett og med avrundet nesetipp.

Leppene var brede, naturlig mørk rosa.

Hadde det ikke vært for de kraftige øyenbrynene hennes, slike som ga en modell internasjonal berømmelse, ville det ikke ha vært noe spesielt bemerkelsesverdig ved utseendet hennes. Men det var ikke utseendet hennes som hadde fått Sebastian til å stanse.

Han var leder for øynasjonen Cyranos etterretningstjeneste.

Utseendet var bare fasade for Sebastian.

Men velsignet – forbannet – som han var med særskilte evner til å se under overflaten, ble han fengslet idet han fikk øye på henne.

En blendende prisme av lys fantes under overflaten.

Han hadde aldri truffet noen – mann, kvinne eller barn – som utstrålte godhet med en slik intensitet som henne.

Konfrontert med all den ærlige hensikten – lidenskapen for håp og gode forsøk, ikke for vinning, men fordi det var det riktige å gjøre – samlet i én person, ga Sebastian en uimotståelig lyst til å stupe inn i lyset hennes.

Himmelen var på plass, tyngdekraften holdt universet sammen, og han måtte dempe det første som noensinne hadde distrahert ham fra å gjøre jobben sin.

Hans tilstedeværelse på kveldens tilstelning var jobb, en anledning til å rapportere til kongen mens han gikk i ett med mengden.

Men det var umulig å skjule seg med et lys som hennes i nærheten.

Heldigvis, om Sebastian hadde lært noe i livet, var det at ting bare så ut til å skinne på avstand.

Nærmere ettersyn, mer informasjon, var vanligvis alt som skulle til for å dempe gløden.

Bare de mest uhelbredelige toskene fortsatte å være trollbundet etter at de hadde skrapet i overflaten. Han var mange ting, men ikke en tosk.

Han hadde aldri funnet noe som dempet hans interesse for et menneske så effektivt som å ha sex med det.

Intim kjennskap, hadde han oppdaget, knuste raskt illusjonene.

Uansett hva annet han visste og mente om henne – overraskende mye, siden bakgrunnssjekk av kongens gardister var en av hans mange oppgaver – var det sikkert at trass i et forbilledlig engasjement, var hun fortsatt bare et menneske som alle andre.

Det var hans jobb på huske det, akkurat som det var hans jobb å være upåvirkelig, uransakelig og alltid ett skritt foran.

At hun påvirket ham med sin trollglans, knuste alt som lignet uransakelighet, var en ugjerning som krevde oppreisning.

Han fikk han en følelse av at om hun rettet de sterke strålene av all den godheten mot ham, ville han oppløses som en vampyr i sollys.

Eller enda verre, han ville bli flerret opp og avslørt uten noe sted å gjemme seg.

Hun het Jenna Noelle Moustafa – av god cyransk slekt og et hengivent medlem av den religiøse gruppen Priory, med en imponerende merittliste.

Sebastian hadde vurdert listen, men hadde aldri truffet henne personlig.

Offisielt hadde han fortsatt ikke det.

Men han ville gjøre det. Innen en time, bestemte han.

Jenna, som han kalte henne i tankene, voktet dronningen av Cyrano, sto solovakt, siden hennes kollega og sjef, Helene dʼTierrza, var vertinne for denne gallatilstelningen.

Mens Helene hadde fri, støttet hele kongens vaktstyrke Jenna med å vokte dronningen, men selv fra balkongen var det tydelig at Jenna hadde full kontroll.

Hele hennes oppmerksomhet var rettet mot monarken, blikket fulgte dronningen med en blanding av tilbedelse og ansvar utover det som var typisk i hennes stilling, nesten som om hun voktet en søster.

Det syntes tydelig, ikke bare i blikket hennes, men også i kroppsholdningen, alltid rede til å forsvare, angripe eller ofre seg – uansett hva situasjonen krevde.

Hun voktet ikke sin fyrstinne, men sin venninne.

Sebastian kunne nesten smake hengivenheten og engasjementet tvers over den fulle balkongen.

Det var på langt nær nok.

Han ville ha all den oppmerksomheten hun ga dronningen og mer til fullstendig fokusert på seg selv.

Dronningen ble servert delikate kanapeer av en kelner, og Jenna sa noe til henne. Dronning svarte med å riste på sitt krøllete hår og le den høye, åpne latteren som hun var berømt for.

Kong Zayn kunne ikke ha valgt en bedre dronning selv – og han hadde ikke valgt henne. Til sin overraskelse hadde Zayn, i en alder av trettiseks, fått vite at avdøde kong Alden hadde lovet ham bort til en borgerlig kvinne, datteren til mannen som hadde reddet livet til Zayn og hans mor før han hadde blitt født.

Dronning Mina var perfekt i rollen – vakker og utrolig intelligent – men enda viktigere for Sebastians formål, en nydelig og sikker distraksjon for kongen.

Han snudde seg mot kongen. «Dronning Mina ser nydelig ut i kveld.»

Dronningen skilte seg ut, et friskt pust og en skarp intelligens i et hav av blasert velstand. Kongens fiolette blikk landet sultent på henne.

Det var tydelig at han ville fortape seg i henne.

Sebastian smilte nesten. Det var altfor lett.

Folk gjorde det feilgrepet å tro at jobben hans besto av skygger og løgner, når spionasje faktisk var og alltid ville være sannhetens arena – hvem eide den, hvem ville holde den hemmelig og hva var de villige til å gjøre for å sikre at ting fortsatte å være slik.

Løgner falt fra hverandre under det minste press.

Sannheten fikk voksne menn til å gråte og rope på mamma.

Sannheten var det som fanget monarkens oppmerksomhet nå, gjorde de fiolette øynene mørke og intense, hele fokuset ble rettet mot hans høyt elskede hustru.

«Det gjør hun, og hun trenger en pause. Hun har vært veldig populær denne ettermiddagen», sa kongen.

Sebastian smilte. For hele verden så det ut til at han delte en privat spøk med kongen. Men hele verden tok feil.

Sebastian smilte fortsatt da kongen gikk bort til dronningen, med egne vakter årvåkne og på taktfull avstand – nøyaktig slik Sebastian hadde ønsket.

Han elsket at ting gikk etter planen.

Nesten like mye som følelsen av at ting ville bli normale igjen etter at han hadde forført Jenna. En gang ville være nok. Det var det alltid.

Å smake henne ville avvæpne nysgjerrigheten og gjøre henne alminnelig. Så kunne han glemme henne.

Etterpå ville han ikke lenger føle seg som om han hadde blitt skrapt rå og blottstilt for verden, alle forsvarsverkene revet bort bare av hennes blotte eksistens.

Han ville vende tilbake til å være Cyranos mest beryktede playboy – knuser av ekteskap og hjerter.

Enhver spion trengte en dekkhistorie. Med familiebakgrunnen hans, morens utroskap og villskap var velkjent, var det naturlig at hans dekkhistorie ble hjerteløs playboy. Han hadde blitt kjent mer for å være sjenerøs med komplimentene og for sitt hedonistiske liv, enn sin intelligens og sitt engasjement.

Dekkhistorier fungerte best når de oppfylte folks forventninger, og Redcliff-familien hadde dårlig rykte takket være tidligere generasjoner.

I byens øyne var han Jennas absolutte motpol.

Hun var en kongelig gardist, gikk helhjertet inn for tjenesten, stolt og uniformert. Som en priory-kvinne var hun hengiven og lojal mot sin uvanlige oppvekst og religion, bevist ved at hun hadde fått et vilkår i ansettelseskontrakten om å få fri på priorys ukentlige helligdag og andre viktige helligdager. Priory var en familieorientert og konservativ religiøs minoritet i Cyrano, kjent for å praktisere kyskhet før ekteskapet og å avholde seg fra mange av de moderne gledene som menn som Sebastian levde og åndet for.

Ingen kvinne hadde noensinne klart å motstå ham. Den skjermede, alvorlige gardisten ville ikke bli noe unntak.

Og om hun avviste nytelsen han tilbød, visste han hvordan han skulle gå sin vei. Men han var sikker på at hun ikke ville gjøre det.

Faktisk gjorde tanken på hvor enkelt han forventet å nå sitt mål, at han ble ivrig etter å få det unnagjort.

Hennes ustoppelige lys trakk ham som en møll mot en flamme, lurte ham ut av skyggene og truet med både å avsløre og ødelegge mørket han levde i.

Det var hans jobb å leve i skyggene. Han kunne ikke bli lokket derfra.

Kongen nådde fram til de to kvinnene, og Jenna gjorde plass til ham med en tafatt bevegelse. Hun rynket pannen, og med de utrolige brynene sammentrukket og munnen snurpet, var det tydelig at hun ikke likte å bli skjøvet bort fra sitt ansvar, selv ikke av kongen.

Bedårende.

Etter hendelsen med Farden-kanselerens sønn, hadde det oppstått en spøk om at dronningen ikke trengte gardister når ektemannen var i nærheten. Spøken var morsom fordi den var sann.

Sebastian satte sin lit til den.

Til tross for libertiner-bildet han viste verden, var Sebastian streng når det gjaldt arbeidet sitt.

Han hadde sverget å trygge nasjonen og monarkene, og ingen personlige distraksjoner skulle få fortrenge det, spesielt ikke noe så overfladisk som tiltrekning.

Sebastian ventet til kongen hvisket noe i dronningens øre, så hvordan rødmen steg i kinnene hennes idet hun nikket kort, og så ventet han litt på at kongen førte dronningen bort fra selskapet.

Da krysset han balkongen mot Jenna, håpet at det seierssikre glimtet i øynene hans ikke så altfor sultent ut.

Sebastian avbrøt Jennas rute inn mot det indre av palasset idet hun fulgte etter monarkene på diskré avstand. Han plasserte seg slik at hun dultet til skulderen hans.

Det hadde ønsket virkning.

«Jeg beklager, Deres Nåde.» Ordene kom automatisk, ytret med et lite bukk, stivt og formelt med blikket rettet mot gulvet. Hun hadde ikke sett ham i øynene, og selv om han hadde forventet denne medfødte respekten, ble han irritert.

Han ville se øynene hennes.

«Vel, om du hadde sett hvor du gikk …» Han ga ordene den aristokratiske uttalen han hadde blitt født med og det vinnende smilet han hadde benyttet for å få viljen sin siden han var barn.

Blikket hennes gled opp til ansiktet hans.

Plutselig gikk ikke alt etter Sebastians plan lenger.

Om lyset hennes hadde fått ham til å bråstoppe, naglet øynene ham til gulvet.

Det ville være fristende å tro at klarheten, den standhaftige sannheten i det mørke dypet, skyldtes hennes yrke, men det ville være fantasi.

Jennas godhet var hennes egen.

Blikket var overraskende åpent og klart og krevde intet mindre enn sannheten. Så krystallklare og dype var de mørkebrune øynene, at de fristet ham til å tro at hun så ting andre ikke evnet å se, at hun kunne se gjennom maskelagene hans, rett inn til den virkelige kjernen.

Men han ga ikke etter for fristelsen.

Hun visste like lite om alle lagene i ham som andre i deres krets.

Ellers ville ikke en lett rødme ha pudret de olivenfargede kinnbeina, og de fuktede leppene ville ikke ha skilt seg.

De praktfulle øyenbrynene trakk seg sammen, og forvirring gled over øynene hennes idet hun trakk et taust åndedrag.

Forførelseskunstene hans virket allerede, og den ukjente sitringen over suksessen tilla han ikke kvinnen, men til gleden over å få det han ville ha.

Han lyktes alltid der han valgte å bruke krefter.

«Nok en gang ber jeg om unnskyldning. Jeg så meg ikke for», sa hun. Stemmen var søt, like melodiøs og åpent som blikket.

Den smakte som markblomsthonning.

Han hevet et bryn. «Jeg skal tilgi deg for at du ikke legger merke til meg én gang. Men ikke igjen.»

Ordene ga henne en liten støkk, nok til at han visste at han virkelig hadde vekket oppmerksomheten hennes. I stedet for å vifte ham bort for å vende tilbake til vakttjenesten, så hun på ham, og så ham. Pupillene utvidet seg, og øynene smalnet. «Beklager. Jeg forstår ikke …»

«Da er vi to.»

Forvirret rynket hun pannen. «Unnskyld meg?»

«Jeg ønsker at jeg kunne gjøre det. Men det ville være som å unnskylde solen for at den står opp og vekker alt dette kaoset til liv. Umulig.»

«Hva?» Hun ante ikke hva han snakket om, ordene var helt absurde.

Han kunne ikke hjelpe for det. Hun fikk ham til å føle seg tåpelig.

Men absurditeter gjorde ham ikke mindre effektiv. «Jeg blir trukket mot deg med en intensitet jeg ikke forstår, Jenna Moustafa», sa han.

Ansiktet hennes lukket seg. «Veldig morsomt», sa hun tonløst før hun snudde seg.

I et kort øyeblikk følte han seg i villrede av avvisningen.

Når tilgangen til dette besnærende vesenet plutselig ble avbrutt, ble hjernen hans helt tom, sluttet å behandle inntrykkene, som om den hadde havnet i et helt hvitt rom uten vinduer og dører.

Men snart var han tilbake på balkongen og stirret på Jenna, omgitt av de rikeste av Cyranos meget rike, med en underlig blanding av følelser virvlende i magen og en hånd omkring det smale håndleddet hennes.

Hun hadde begynt å gå bort fra ham uten å se seg tilbake.

Som forventet av en kongelig gardist i tjeneste.

Det var ikke hennes jobb å hengi seg til kryptisk passiar med kyniske aristokrater.

Men da hun hadde vendt seg bort, skjedde det noe uvanlig med ham.

Han hadde fått panikk. Og i det tomme øyeblikket hadde han strakt seg etter hånden hennes.

Hun stirret overrasket på grepet hans.

Det var bare så vidt en berøring av hånden, men han hadde ikke ment å gjøre det. Det var – ubevisst, eller ikke – et avvik fra planen.

Hun møtte blikket hans igjen, og som tidligere strålte dette sterke som ønsket å beskytte og tjene ut fra henne. Med en tydelig forskjell: Denne gangen var det rettet mot ham.

Og i det øyeblikket ble hun hans.

Han visste det. Det gjorde ikke hun.

«Går det bra med deg?» spurte hun og studerte ham.

Sannheten var et våpen. Han visste det bedre enn noen andre på balkongen. Og selv om en underlig, bortgjemt stemme i ham tryglet ham om ikke å gjøre det han var i ferd med å gjøre, overhørte han den.

«Nei», sa han, en rå og røff stavelse revet ut av ham. Bare sannheten.

Og som alltid, fant hans våpen sitt mål

Forvirringen rislet gjennom blikket hennes.

Like brått som den hadde gått i stå, var planen tilbake på sporet.

Det eneste han måtte gjøre nå, var å fortelle hele sannheten, avsløre hvor ulidelig sårbar han var, hvor fascinert han var av henne – hvor hjelpeløs han var overfor behovet for å være sammen med henne. Vise at hun hadde full kontroll over alt mellom dem, og la seg bli sett og berørt.

Så ville han være ferdig med det, og ingen ville ane noe.

«Hva kan jeg gjøre for å hjelpe?»

Selvfølgelig ville hun spørre slik, drevet av godhet.

«Bli med meg til biblioteket.»

Jennas instinkter skrek advarsler med en stemme som var underlig lik morens. Følelsen for mulig fare som hun hadde perfeksjonert gjennom treningen bråvåknet med et brøl, som om hun sto på en katastrofepreget og rasende slagmark, snarere enn ved siden av en av landets kjekkeste menn på en balkong fylt med forkjælte rikinger.

Kanskje enset de samme instinktene en mektig understrøm i denne mannen – en understrøm som advarte henne mot å avvise denne mektige aristokraten til tross for at hans eneste beskjeftigelse, så vidt hun visste, var å forføre kvinner.

Hans meritter var beryktede, ofte så skandaløse at de knapt var troverdige.

Men etter å ha møtt ham for første gang – ansikt til ansikt med hans krystallklare, grønne øyne, mørke, tunge bryn, moteriktig klippet og skjødesløst tilbakestrøkne gylne hår, og kinnbein som var så hule at de så ut som om de var hugget ut av en temperamentsfull gud – var hun plutselig villig til å tro at alle historiene var sanne.

Kanskje det var det advarselen gjaldt – den naturlige reaksjonen på en kjekk playboy.

Han var kjekk på en måte som oppmuntret til syndige tanker og lettsindig oppførsel, men hun visste at han, av tre praktiske grunner, ikke utgjorde noen trussel for henne: Hun var fattig, alminnelig og priory-medlem.

Etter nesten tre år tjeneste på slottet etter avsluttet opplæring ved militærakademiet, hadde Jenna blitt meget oppmerksom på at de tre punktene diskvalifiserte henne fra å bli betraktet som noe annet enn militært personell. Akkurat som hennes lengsel etter en videre verden, raskere tempo i livet og noe mer enn det dagligdagse, diskvalifiserte henne fra et liv som en god priory-kvinne.

At hun bare var den andre kvinnen som hadde fått en stilling i garden, gjorde heller ikke saken bedre.

I motsetning til hennes kollega, Helene dʼTierrza, som var så slående vakker og rik at selv en uniform ikke kunne hindre anerkjennende blikk, forsvant Jennas kvinnelighet straks hun trakk i uniform.

Hovedstadens borgere levde for de siste trendene, de heteste motene og hektisk livsstil. I dette rommet var den mest tiltrekkende kvinnen den som mestret alt dette.

Det var ikke Jenna.

Så hun overstyrte sine indre alarmsystemer og nikket kort til den kjekke aristokraten.

Med en svak rødme antok Jenna at dronningen ville være opptatt for en stund, og bestemte seg for at det ville være uproblematisk å tilby sin tjeneste til hertugen – midlertidig. Hennes viktigste ansvar var naturligvis dronningen.

Men oppgaver som å hjelpe forvirrede adelige forbedret den kongelige gardens rykte, og holdt tankene borte fra at hadde det ikke vært for vakttjenesten hos dronningen, ville hun aldri ha trodd at kongelige kunne tilbringe så mye tid med å være opptatt.

Den slags tiltrekning var noe hun forventet blant vanlige folk, som hennes foreldre, med seks barn som bevis – ikke fra aristokrater. De rike og berømtes liv så ut til å bli drevet mindre av varme, hjemmekoselige lidenskaper og mer av en nådeløs higen etter økt makt, status og rikdom.

Selvfølgelig var det annerledes for dronning Mina som, akkurat som Jenna, var borgerlig.

Kanskje det var grunnen til den åpenlyse, sensuelle gleden i monarkenes forhold.

Smilende løftet hun håndleddet som hertugen fremdeles holdt, hånden hans kjentes som et elektrisk håndjern. «Selvsagt. Men du må vise vei, siden jeg ikke er kjent med dʼTierrza-familiens palass.»

Ordene traff Jennas ører som steiner, selv om de var presise. DʼTierrza-palasset var hjemmet til hennes beste venninne Helene, og likevel var dette hennes første besøk her, og ikke av vennskap, men av plikt.

Nok en påminnelse om at selv om hun bodde og arbeidet i denne glitrende verdenen, hørte hun egentlig ikke hjemme her, selv ikke blant hennes nærmeste venner.

Men det var prisen en priory-pike betalte for å ferdes langt hjemmefra. I priory-miljøet besøkte vennene hverandres hjem og familier så ofte som mulig.

Men når hennes beste venner var en hertuginne og en dronning, begge også hennes overordnede, var ting annerledes. Jenna ønsket at hun kunne være fornøyd med den nærheten de faktisk hadde, uten å lengte etter noe som føltes mer velkjent.

Hun hadde mange grunner til å være fornøyd med vennene sine.

Jenna tilbrakte hele dagen med dronningen og spiste middag med Helene i gardens oppholdsrom hver kveld, for så å trekke seg tilbake til rommet hun delte med Helene. De tre kvinnene levde bokstavelig talt i hverandres lommer og gledet seg over hverandres selskap. Det måtte da speile et dypere forhold enn å besøke hverandres hjem.

Hun ristet av seg digresjonen og rettet oppmerksomheten mot hertugen. Enkelt, siden den hete huden hans pulserte omkring håndleddet hennes.

I stedet for å slippe hånden hennes, strammet hertugen grepet rundt hånden hennes et øyeblikk.

Den ene munnviken hans løftet seg, trakk blikket hennes mot de velformede leppene og kinnene med et hint av mørke skjeggstubber.

Den detaljen overrasket henne. Hun ville ha forventet at han var glattbarbert. Akkurat som den underliggende styrken hun ante i ham, sto denne detaljen i kontrast til ryktet hans.

Hennes erfaring var at to typer menn pleide å være ubarberte: De late og de travle. Hun ville ha trodd at en mann som gjorde seksuelle aktiviteter til et yrke, ikke var noen av delene.

Ikke at han ikke tok seg godt ut. For det det gjorde han.

Han så ikke bare godt ut. Han glødet. Jo lenger Jenna sto nær ham, jo sikrere ble hun på at selv om han var kjekk, skyldtes hans tiltrekningskraft noe annet. Han hadde den rå tiltrekningen til den store, stygge ulven.

Heldigvis appellerte ikke slemme gutter til Jenna.

«Selvfølgelig», sa han. Blikket gled over balkongen, vurderte gjestene før han førte dem videre inn i palasset.

Hele tiden uten å slippe håndleddet hennes.

Folk flyttet seg for dem, så de sammenflettede hendene, men feide det raskt bort.

Hennes uniform var nærmest en usynlighetskappe. Ingen øyenbryn hevet seg over at en gardist ble ledet bort av en hertug. Faste roller og skjulte lag av intriger i hovedstaden fikk de strenge kravene og forventningene i en oppvekst som priory-medlem til å virke lettbeinte.

Mens hun memorerte ruten hertugen valgte, tenkte hun at ingenting hadde forberedt henne på dette mysteriet

Hva ville vel hertugen av Redcliff med henne?

Hun antok at hun ville få vite det idet han åpnet en dør som lignet alle de andre dørene de hadde passert.

Som alle rom i dʼTierrza-palasset, var dette enormt, men biblioteket overstrålte alle de andre.

Der inne rullet buede vegger som bølger omkring dem, fylt fra gulv til vakkert malt tak med bøker. Et enormt buet takvindu slapp inn sollyset, og hvert hjørne kunne oppvise en enestående, behagelig lesekrok – en toseter i plysj her, en ørelappstol ved et lite bord der, en polstret benk full av puter under et smårutet vindu tvers over rommet.

Luften var tung av stillheten som bare ryddige bokhyller og tepper av nysnø kunne gi, dyp og håndfast, likevel trøstende, som et pledd eller en peisild en stormfull kveld.

Biblioteket var en lesehests paradis, men hertugen av Redcliff trakk dem gjennom rommet med en målbevissthet som antydet at han hadde et mer spesifikt bestemmelsessted i tankene enn bare roen i dette praktfulle biblioteket.

«Om jeg ikke tar helt feil, har vi kommet til biblioteket», sa Jenna.

Han snudde seg ikke mot henne, svarte bare: «Det jeg må fortelle deg krever mer privatliv enn denne gjallende støvsamleren.»

Jenna reiste bust. Hun kjente kanskje ikke palassets plantegning, men dette var fortsatt hjemmet til hennes beste venninne.

«Biblioteket er vakkert», protesterte hun.

«Et biblioteks skjønnhet kommer fra bruken – fra erfaringene og minnene skjult i boksidene, myriadene av ord de inneholder. Men dette biblioteket er et mausoleum, bygget til ære for egoisme, ikke leseglede. Verken den nåværende hertuginnen eller enkehertuginnen bruker eller elsker dette rommet. Derfor er det ikke vakkert, men en rungende støvsamler.»

Jenna kastet et skarpt blikk på ham. «Du vet temmelig mye om dette biblioteket til ikke å bo her.»

Han saknet farten og snudde seg, munnen var sammenpresset og uttrykket mørkt. «Jeg studerte arkitektur på universitetet. DʼTierrza-palasset er et av Cyranos mest berømte byggverk – spesielt verneverdig. Biblioteket ble bygd og fylt med bøker av den fjerde hertugen av dʼTierrza for nesten syttifem år siden. Se deg rundt.»

Jenna gjorde det. Stillheten i rommet og det lavmælte alvoret hans omhyllet henne som en trylleformel. Hyllene var ikke, slik han hadde sagt, støvete, men ved nærmere øyesyn så hun at bøkene virkelig var gamle, de fleste i tunge lærinnbindinger med titler i gullbokstaver.

Det fantes tusenvis av bind, men ikke en eneste moderne tittel.

Hertugens neste ord bekreftet hennes vurdering. «Det har ikke blitt tilført en ny bok siden biblioteket ble ferdigstilt – et flott utstillingsobjekt for en staselig, meningsløs galla som den i dag. Vakkert, men livløst.»

Det var umulig å tenke seg ham som student, eller til og med ung mann. Han ga et inntrykk av å ha kommet til livet ferdig utviklet: Majestetisk, utemmet og ubarmhjertig.

Men enten han hadde ment å avsløre det eller ikke, visste hun at begravd så dypt at hun ikke engang kunne si at hun så det, fantes det en mann som elsket bygninger og bøker.

«Er vi snart framme? Jeg hjelper deg gjerne, men jeg må snart tilbake til vakttjenesten min.» Hun forsøkte å skape distanse med ordene mens han førte dem rundt et siste hjørne og inn i den mest avsondrede lesekroken hun hadde sett så langt.

Skjult bak bokhyller på tre kanter, hadde denne lesekroken en lang, mørk burgunderfarget fløyelsdivan midt under et praktfullt blyglassvindu. Vinduets hovedmotiv, et strålende kaleidoskop av klare rødfarger, utgjorde en rose utsøkt nok til å gjøre skam på Notre-Dame.

At dette praktfulle vinduet var bortgjemt langt borte fra atriet, plassert på et sted man måtte vite om for å finne, understreket bibliotekets luksus og overdådighet.

Vagt, for hjernen var fortryllet av denne perfekte kroken, undret hun på hvilke andre skatter dette biblioteket skjulte.

Hertugen førte henne til divanen og ba henne sette seg.

Han ble stående foran henne et øyeblikk, stirret bare taust på henne.

Hun flyttet nervøst på seg under det intense blikket. «Hva vil du med meg?»

De smaragdfargede øynene var direkte og rolige. «Alt.»

Han sa det som om erklæringen var tydelig, men siden den ikke var det, svarte hun irritert: «Nøyaktig hva?»

Irriterende nok svarte han: «Deg» Denne gangen med et snev av forvirring i stemmen. «Jeg trenger deg.»

Hun trakk sammen brynene, så tykke at hun hadde gitt opp å temme dem for lenge siden.

Plutselig ønsket hun at hun hadde brukt mer tid på dem.

Hun tvang seg til å sitte stille, men det intense blikket hans tente en gnistrende følelse i huden.

«Hva mener du?» sa hun lavt, stemmen hadde mistet den rolige klangen.

Han lo, og lyden var like uventet som forheksende.

En fløyelsmyk og musikalsk, varm baryton, som honning blandet med noe uskikkelig og dekadent, berusende og farlig som en cocktail. Eller det hun forbandt med en cocktail, siden hun ikke drakk alkohol.

Latteren forvandlet ham, barberte flere år fra hans blaserte trekk.

Han hørtes overrasket ut selv også. «Jeg mener at jeg vil ha deg, Jenna, naken. Nå.»

I et kort øyeblikk stirret hun bare forbløffet på ham. Ordene svirret i hodet, forsøkte å lande, men hun ble holdt på plass av det absurde ved at en slik mann sa dette til en kvinne som henne.

Og så begynte hun å le, og tidde først da hun innså at han ventet på at hun skulle svare.

Hun stirret på ham. «Du tuller.»

Øynene hans boret seg inn i hennes, uttrykket vaklet mellom intenst begjær og dyp frustrasjon. «Det gjør jeg ikke. Jeg har aldri villet ha en kvinne så inderlig som jeg vil ha deg.»

Hun hadde ikke ant før i det øyeblikket hvor sterkt hun hadde higet etter ord som disse, hvordan de skulle vokse i henne, varme og omsluttende, gripe tak i det våknende stedet inne i henne og pulsere med et grep og en rytme hun ikke ville skulle opphøre.

«Det er absurd», hvisket hun.

Han ristet på hodet. «Tro meg. Jeg er like overrasket som deg.»

Han var anspent, til og med irritert – som om han mente det han sa, men var ute av stand til å gjøre noe for å hindre det.

Hun ante ikke hvorfor det gjorde noe med henne, vekket steder som ikke hadde noe med å våkne.

Casanova-typene appellerte ikke til henne. Når hun endelig skulle slå seg til ro, selv om familien tvilte på at det overhodet ville skje, ville hun ha det foreldrene hennes hadde: En evigvarende kjærlighet, bygget på gjensidig forståelse, respekt og hengivenhet. Et sted å høre hjemme.

Selv om han var fengslende nok, visste hun at hun ikke ville finne det hos en aristokrat hun nettopp hadde møtt – absolutt ikke en som var berømt for sjokkerende og kortvarige seksuelle utskeielser.

Hun skjøv klangen av sannhet i ordene hans unna og overså tiltrekningen som brant i blikket hans. Skuffet innså hun at hele denne episoden antagelig var en grusom spøk.

Jenna var for smart til å falle for slikt og for sterk til å kaste bort sårede følelser på det, men likevel frustrert over at hun ikke hadde gjenkjent tegnene tidligere.

Hun hadde flere ganger vært vitne til lek med andres følelser, en slags arrogant grusomhet blant overklassens overflatiske glitter.

Det fantes grunner til at hun var glad for at hun ikke egentlig hørte til i det livet hun levde.

Hun ble sittende, og sa, stivt og formelt: «Du er fullstendig ubehøvlet og, hvis du lyver, grusom. Jeg er i tjeneste, og derfor har du ingen rett til å komme med en slik henvendelse. Det er min jobb å beskytte dronningen, og jeg er skuffet over at du prioriterer din jakt på nytelse over den viktige oppgaven.»

Ordene var djerve og direkte og med aktelsen for regler og hensynet til rang og myndighet som hun hadde vokst opp med, likevel i takt med hennes personlighet. Hun likte kanskje ikke å skape bølger, men hun var ikke svak. Enten det var oppdragelsen, troen eller fordi hun hadde levd tjueni år på denne jord og gjentatte ganger sett at løgner ikke var til noen hjelp, trodde Jenna på å snakke sant. Hun gjorde alt helhjertet og fulgte sitt indre moralske kompass, uansett hvor stort presset var.

«Godt sagt, Jenna, og jeg setter enda mer pris på det, siden det bekrefter min vurdering av din karakter, men vi vet begge at dronningen er … opptatt. Du har tid.»

Han måtte ha sett at kongeparet forlot balkongen, men måten han snakket på, antydet mer enn bare observasjon. Og hva mente han med vurdering av hennes karakter? Før denne kvelden hadde de aldri snakket sammen. Han hadde ingen forbindelse til noen av Cyranos statlige etater som Jenna kjente til. Han hadde verken en grunn eller rett til å vurdere henne.

Og hvorfor dikterte han hva hun hadde og ikke hadde tid til?

Sinnet, som vanligvis steg langsomt, eksploderte, like hett som rødmen som sved i kinnene.

Hun reiste seg: «Jeg aner ikke hva slags spill du spiller, Redcliff, men jeg har fått nok.» Raseriet brant gjennom respekten for tradisjoner, og hun imiterte Helenes respektløshet og droppet tittelen hans.

Han tok noen skritt nærmere henne, tvang henne til å lene hodet bakover for å holde øyekontakten, og smilte før han sa lavmælt, nesten ettertenksomt: «Om du visste hva slags spill jeg spiller, ville du ha forstått hvor latterlig det er å antyde at jeg mener noe annet enn alvor.»

«Jeg bryr meg ikke om du er alvorlig eller ikke», sa hun, «det kommer ikke til å skje.» Ordene var skarpe og endelige, akkurat slik hun hadde ment, så hun ante ikke hvor de neste ordene kom fra, fulle av usagt invitasjon. «Jeg er ikke en slik kvinne.»

Da smilte han.

Hun grøsset, følelsen rislet nedover ryggraden som årvåkenheten gjennom en husdyrflokk når et rovdyr nærmer seg.

Han bøyde seg fram, nær nok til at pusten hans danset over huden hennes. «Jeg vet allerede hva slags kvinne du er, Jenna Moustafa.» Han tidde litt. «Men det jeg ikke vet, det jeg lengter etter å få vite, er hvordan du smaker. Hvordan du føles. Hvordan du høres ut fortapt i nytelse.»

Det han sa burde ha vært skandaløst.

Men han sa sannheten.

Den delen i henne som var så knyttet til sannheten at hun ikke kunne unngå å vite hvordan den smakte og kjentes når hun så den, visste det.

Hun ristet på hodet så de små gulløreringene hennes ringlet, og hun undret på hvordan en så svak følelse kunne stige til overflaten midt i de kaotiske følelsene som svirret i henne. «Det er … vanvittig …» Ordene var flyktige, åndeløse.

Han nikket, fortsatt så nær at hun kjente heten fra huden hans mot sin. «Fullstendig vanvittig og like fullt sant. Ingen kvinne har noen gang hatt en slik virkning på meg.»

«Du har ligget med hundrevis av kvinner …» Ordene burde ha vært nok til å dempe stundens hete. Ingen likte å få fortiden kastet i ansiktet, men han smilte bare.

«For å kunne tilfredsstille deg bedre, min kjære Jenna.»

Hun mistet pusten. Den forsvant som en fugl som hadde oppdaget at burdøren var åpen.

«Jeg …», begynte hun. Leppene hans strøk langs punktet der kjeven møtte halsen, og øynene hennes lukket seg sitrende.

«Du er unik, Jenna. Dette er allerede mer enn bare forførelse.»

Hun lette desperat etter en vei ut av fortryllelsen. «Jeg kan ikke. Jeg har aldri …» Likevel, innså hun forferdet idet kroppen våknet på måter hun aldri hadde visst var mulig, kunne hun.

«Jeg vet det», sa han, ansiktsuttrykket hans var sultent og mørkt.

I møte med styrken og alvoret som ble rettet mot henne, innså hun at hun kunne bli altfor svak.

Ilden i øynene hans hadde en overveldende tiltrekningskraft. Hun ønsket at hun kunne hevde at magnetismen mellom dem skyldtes noe utenfor henne selv, at begjæret som strålte ut av ham hadde ansvaret for kraften i hennes attrå for ham, men det kunne hun ikke. Det ville ha vært skamløs løgn å skylde på ham alene for det som vokste mellom dem – selv om ordene hans falt over hennes som silke – når hun visste at minst halvparten av dette bølget ut fra hennes indre, et hittil ukjent frø av begjær som begynte å spire.

Hvem var denne mannen, dette nytelsens og luksusens vesen – som hun bare hadde sett i forbifarten, en slik mann som hun pleiede å være usynlig for – som tilsynelatende ville ha henne så inderlig?

Og hvorfor gjorde dette kroppen hennes brennende het?

Det var ikke noe saktmodig over måten motstanden hennes smeltet bort på, akkurat som det ikke var noe saktmodig over måten han forførte henne på. Alt mellom dem var åpent og direkte. Akkurat som mannen selv.

Som om en demning hadde bristet i henne, skylte tjueni år med kyskhet over ham som en bølge så mektig at han ikke lenger var den drivende kraften i forførelsen deres.

Fingrene hennes landet i håret hans i nøyaktig samme sekund som hånden hans la seg om bakhodet hennes og vippet det bakover.

Hun så et glimt av hektisk grønn ild i øynene hans, før han slukte henne i et kyss som var mer som et inferno.

Huden brant ved kontakten, utstrålte hete og glødet så intenst at hun visste at til tross for alt som var så fullstendig feil ved dette, var dette øyeblikket og denne mannen helt riktig – foreningen som hun hadde spart seg for i alle disse årene.

Og likevel fantes det ikke tid for noe av dette. De hadde allerede kastet bort for mye tid på prat. Snart måtte hun tilbake til vakttjenesten.

Hastverket drev fingrene hennes, like sikre og iherdige til å fjerne spenner og åpne fester på uniformen som de var til å skrive rapporter og avvæpne sparringpartnere.

Den indre stemmen hadde talt, hun kastet ikke bort tiden på nervøsitet.

Hennes egen tro hadde lært henne at det ikke var noe galt med fysisk kjærlighet, ingen aktivitet var tabu, så lenge begge parter var enige og hadde åpne hjerter, var villige og ivrige etter å finne glede i hverandres kropper.

Hennes tro hadde også lært henne at fysisk intimitet var et hellig bånd mellom tvillingsjeler, der begge var skapt for å trøste og lindre den andre. Hun godtok det som en sannhet, men hadde aldri forventet at hun skulle gjenkjenne sin tvillingsjel ved første møte – og slett ikke med en så absolutt sikkerhet. Heller ikke at hun skulle kjenne sin partners lengsel etter henne som en konkret ting.

Men det gjorde hun. Visshet og, av alle ting, forståelse strømmet gjennom kroppen. Het, elektrisk, nesten magisk – ikke på noen måte lik de praktiske fantasiene til en kvinne som så langt hadde hatt det å finne en hun syntes var både tiltrekkende og snill som sitt største romantiske håp.

I stedet sto hennes skjebne foran henne – vakker, farlig og alt annet enn snill og medgjørlig.

Han var absolutt ikke som hun hadde forestilt seg, og likevel var han hennes, passet henne på en måte som hun ikke forsto og aldri hadde opplevd tidligere – verken i hovedstaden eller i priory-samfunnet.

De hadde allerede utsatt dette øyeblikket for lenge. Ikke bare denne ettermiddagen, men gjennom livene sine så langt.

